पचपेड़ी। बाबा गुरुघासीदास के संदेश मनखे-मनखे एक समान के कारण आज गांव-गांव में समरसता है। यही छत्तीसगढ़ की ताकत और विकास की पूंजी है।
मुख्यमंत्री डाॅ. रमन सिंह ने मंगलवार को बिलासपुर जिले के मस्तूरी विकासखंड के ग्राम पचपेड़ी में आयोजित बाबा गुरुघासीदास जयंती व समरसता समारोह में उक्त बातें मुख्य अतिथि की आसंदी से कही। उन्होंने आगे कहा कि बाबा गुरु घासीदास की महत्ता के अनुरूप गिरौधपुरीधाम में 77 मीटर से उंचा जैतखाम व विकास कार्यों का लोकार्पण 18 दिसंबर को किया गया था। मुख्यमंत्री डॉ. रमन सिंह ने कहा कि गुरु घासीदास के आशीर्वाद व आप सभी के सहयोग से बारह साल में विकास कार्यों का क्रियान्वयन हुआ है। बचे तीन सालों में समग्र विकास करेंगे। किसानों को बीमा लाभ का त्वरित निराकरण होगा। प्रदेश में सूखे की स्थिति को देखते हुए किसानों को बिना ब्याज के तीन सालों में सोसायटी की कर्ज राशि अदा करना होगी। कर्ज नहीं पटाने की स्थिति में किसी किसान को डिफाल्टर घोषित नहीं किया जाएगा। मजदूरों को 200 दिनों का काम मनरेगा के तहत दिया जाएगा और किसानों को एक क्विंटल बीज मुफ्त में दिया जाएगा।
बाबा ने हमेशा जनजागरण का काम किया: लखनलाल साहू
सांसद लखनलाल साहू ने अपने संबोधन में कहा कि बाबा गुरूघासीदास ने हमेशा जनजागरण का कार्य किया। समाज में किसी तरह की अत्याचार न हो और सभी को विकास के मुख्यधारा में जीने का अवसर प्राप्त हो। इसी का परिणाम है कि आज यहां सभी समाज के लोग एक मंच पर विराजमान हैं। खाद्य एवं नागरिक आपूर्ति मंत्री पुन्नूलाल मोहले ने अपने संबोधन में बाबा गुरूघासीदास द्वारा दीन-दुखियों के लिए किए गए प्रयासों की जानकारी दी। उन्होंने कहा कि बाबा गुरूघासीदास ने हमेशा से समाज में आपसी भाईचारा-प्रेम एवं समरसता के साथ रहने का संदेश दिया। पूर्व मंत्री डाॅ. कृष्णमूर्ति बांधी ने अपने संबोधन में कहा कि भाईचारा को बढ़ावा देने के लिए बाबा गुरुघासीदास जयंती के साथ समरसता समारोह का आयोजन करते हैं। कार्यक्रम में संसदीय सचिव अम्बेश जांगड़े, पूर्व विधायक दाउराम रत्नाकर, मदनसिंह डहरिया, दीवानचंद सोनवानी ने भी संबोधित किया। इस अवसर पर पूर्व विधायक देवचरण मधुकर, जिला पंचायत अध्यक्ष दीपक साहू, मस्तूरी जनपद अध्यक्ष चांदनी भारद्वाज, गुरूद्वारा अध्यक्ष धर्मेन्द्र कोसले, राजेन्द्र धृतलहरे, विजय अंचल, राजकुमार अंचल रजनीश सिंह, राजा पांडे सहित अन्य जनप्रतिनिधि, संभागायुक्त सोनमणि बोरा, पुलिस महानिरीक्षक पवन देव, कलेक्टर अन्बलगन पी., एसपी अभिषेक पाठक व बड़ी संख्या में ग्रामीणजन उपस्थित थे।
bho_Deva hin_Deva awa_Deva hin_Deva